**32a Nit de l'Esport del Prat de Llobregat**

**Una dotzena de persones i entitats del Prat, premiades pels seus èxits i dedicació al món de l’esport**

**S’han premiat esportistes i equips de competició pels seus èxits durant la temporada 2016-2017, així com entitats esportives i també del món de l’educació per la seva tasca en la promoció de l’esport.**

 **Adriana Barangé (Club Marítim Prat) i Rafael Barneto (Associació Esportiva Karate Prat) han guanyat els premi a millor esportista adult, en categoria femenina i masculina, respectivament.  L’equip del Prat Triatló 1994 ha estat reconegut com a millor equip de competició federada.

Per primer cop, la ciutadania ha votat per Internet els guanyadors d’aquests tres premis, a partir de 3 nominacions del jurat per categoria. En total, han participat 1.262 persones en el procés de votació.**

La [32a Nit de l'Esport del Prat de Llobregat](http://www.elprat.cat/esports/actes-esportius/nit-de-lesport)s’ha celebrat avui, divendres 6 d’abril, entre les 20 i les 22 h, al Cèntric Espai Cultural.  Durant l’acte, s’han premiat les persones i entitats locals que han destacat pels èxits assolits o per la promoció de l'esport durant la temporada 2016-2017.

L’acte, organitzat per l’Ajuntament del Prat, ha comptat amb la presència de l’alcalde de la ciutat, Lluís Tejedor, i del tinent d'alcalde d'Esports i Salut Pública, Juan Pedro Pérez Castro, entre d’altres representants municipals.

Per primera vegada, tres dels premis (millor esportista masculí i femení major de 16 anys i millor equip federat) s’han sotmès a la votació de la ciutadania. A partir de 3 nominacions per categoria del jurat, la ciutadania ha decidit, mitjançat el seu vot on line, els guanyadors d’aquests premis. En total, han votat un total de 1.262 persones.

Amb 517 vots, el guanyador al millor esportista masculí major de 16 anys ha estat Rafael Barneto de [l’Associació Esportiva Karate Prat](http://www.karateprat.com/). La dona esportista major de 16 anys més votada ha estat Adriana Barangé ([Club Marítim Prat-Centre Municipal de Vela](https://www.velaelprat.com/)), amb 492 vots. Pel que fa al premi al millor equip federat, el més votat ha estat l’equip de triatló del [Prat Triatló 1994](http://prattriatlo.com/) (460 vots).

A més d’aquestes tres categories, s’han lliurat els premis següents a persones i entitats de múltiples disciplines esportives: Millor esportista masculí i femení (menor de 16 anys); Millor esportista participant en jocs escolars; Millor equip en jocs escolars; Millor entitat esportiva en la promoció de l’esport; Millor AMPA o centre educatiu en la promoció de l’esport; Millor tècnic esportiu, destacat per la seva trajectòria com a entrenador, col·laborador, àrbitre o directiu; Millor esportista amb discapacitat física i/o sensorial; i Millor esportista amb discapacitat intel·lectual.

També s’han concedit dues mencions especials a les entitats del Club Patí Delta i al Club Vòlei Prat, atès que aquest any celebren el 25è aniversari de la seva fundació.

A més d’aquests premis, s’ha fet entrega del Premi Periòdic Delta a la millor trajectòria esportiva -lliurat per aquesta publicació-, que enguany ha estat per a Mar Sanromà, jugadora i entrenadora de waterpolo, que va ser seleccionadora de l’equip espanyol femení d'aquest esport.

**El Prat de Llobregat, 6 d’abril de 2018**